地名: 堤川 (忠清道, 縣（監）)
年: 1787.0

○金東翼等諸賊伏誅。 兵曹判書金履素請對言: "豐壤幼學李復運來告曰: ‘其子儒迪等二人, 寓居於堤川地, 與隣居人金東翼、東喆知面, 忽聞有凶言, 儒迪以諺書錄送, 故來納。’ 云。 其書曰: ‘東翼族姪松大來言: 「君非久將遠行」 云, 故驚問, 則以爲: 「卽今國祚將危, 八道方伯守令, 皆擬定, 而雲長
              
                【東翼字。】
              
              金生員, 爲江原監司, 君與我五六人, 以褊裨欲率去。 若謀避, 必逢滅族之禍。」 云, 其他凶悖之說甚多, 故欲觀氣色, 往寒浦, 則東喆兄弟、其姪甲悅, 同坐酬酢曰: 「曾悅
              
                【東喆子。】
              之出去也, 有僧率去, 數十年間, 連有書札往復, 而秘不發說矣。 今聞在海島中, 聚徒作黨, 推尊鄭希亮之孫醎, 將以今十一日擧事, 而八道當一時響應。」 仍出軍號及文蹟, 而示之曰: 「君以軍官, 隨吾往東萊, 若不聽令, 則至忠州, 當依軍律。」 云。’" 命履素, 先問李復運。 復運言: "金哥, 卽南人, 而金東範之族姪也。 金哥輩, 魯莾無足道, 而如果入島, 而聚徒, 則不無深慮矣。" 乃命設推鞫。 李儒迪供曰: "聞東翼言, 島在日本、東萊之間, 其名爲無石國, 攻之甚難, 曾悅薦海西權哥爲將破之, 曾悅以此功爲大將云矣。 東翼所出示先聞。 大書曰先聞。 其下, 書寄月寄日寄時, 下又署押。 東翼言: ‘島相凡三人, 一則麟佐之子, 一則趙哥, 一則察帥。 李島相, 則往閱軍器於原州, 而使人造軍器於鬱陵島者, 凡三年。’ 云。 又言: ‘吾爲東伯, 吾姪甲悅, 爲廣尹。’ 又言: ‘賊主, 方在東萊, 邀我於永川, 故吾則以忠州爲期會處。’ 云矣。" 於是, 東翼等就捕。 東翼供曰: "曾悅, 戊子作京行, 仍不返。 去冬有乞人來傳, 曾悅方在密陽、淸道之間。 使曾悅遺腹子鋤達, 偕往尋之, 不遇而還。 又聞堤川人洪樂善以爲: ‘曾悅自東萊至忠州, 列置錢貨, 探去家奇。’ 云。 且曾悅在家時, 與日出菴僧明察相親, 明察有贈洪秀才詩曰: ‘跨海摶鵬路八千, 飛飛應向彩雲邊。 小僧亦是人間物, 將見襄陽下馬年。’ 此詩, 得之於曾悅古篋, 故常認曾悅之隨往明察也。" 又供曰: "曾悅之未去也, 逢一神僧於忠州, 要與同入海中。 曾悅初不從, 其後, 東南風吹, 有寒氣至, 此乃神僧消息也, 曾悅竟與之逃去。 明察, 姓魏, 或稱梁, 或稱金碩僧, 或傳其祈禱, 自稱辛, 必是戊申逆辛祖武之子孫, 實島主之師也。 島主鄭醎, 或稱鄭應周。 李島相, 卽所謂飛將軍者也。 其往來傳信者, 則密陽人朴載燦、星州人郭淡, 謂之寄使。 載燦, 擔帒行, 而變化無常, 隱見不測。 又南岳人趙鵬、李匡輩, 自島而出, 散處八路云。 其地方, 則謂宣川、德川之境, 有麻島, 周四百里, 水路六百里。 島中人物甚盛, 島主姓泰, 無名。 又傳鄭醎, 擊殺無石國, 而其地麻島。 卽杜麻島, 在萬馬島越邊。 十數年前愼聖龜之姪厚謙, 告變言: ‘杜麻島多盜賊, 而鷄犬之聲, 相聞於黑山島。’ 云者, 是也。 麻島外, 又有猪島, 曾悅方爲將軍, 麻島, 卽今之薪島也。" 東喆供: "渠之家近九鼎遷, 石壁上有異人題詩曰, 花誤人何誤, 風驚意不驚。 只恨海無石, 流沙詔北鷪, 蓋指三月擧事, 雖誤, 而終必不誤, 騷說虛驚, 不須驚之意云。 又題曰: 大士二口言, 師期在六月十一日也。’ 島中傳離合詩曰: ‘知年一小, 知月八荐, 知日八單。 一小, 丁未也。 八荐, 六月也。 八單, 卄八也。 又言島中得金丹, 刻曰羅元年, 故以今年擧兵。 內應者, 嶺南則朴光陽, 湖西則東翼、商圭, 卽甲悅, 忠州
              李哥, 東皋子孫也。 關東則原州
              鄭哥, 家在大橘項。 橫城
              碧玉亭
              鄭武重, 知島中消息者也。 其募人則商圭募軍官九人, 趙燧、金趾翰等也。 東翼募軍官九人, 金松大、李儒迪等也。 財主則延洽、崔景等也, 布錢鍾街, 日收萬錢。’ 云。 鞫廳啓言: "東翼等妖誕之說, 專出疑亂之計。 此後文案, 凡係謊說。 如南京、無石、白馬、金鼎之類, 俾無得發口, 亦勿受書爲宜。" 又啓言: "海島及春川近處, 分遣解事武臣, 密加詗探爲宜。" 敎曰: "白馬、無石, 固不足信, 旣曰剋期擧事, 則密詗之請, 未必不爲慮患之一端矣。" 商圭供曰: "曾悅自島出來, 混合朝鮮, 則渠叔東翼爲東伯, 渠爲廣尹, 而師期在庚戌, 兵數則七水八山, 指各道水ㆍ陸軍也。 服色則非倭非鮮, 而色皆靑。 頭着似冠云矣。" 聲沃
              
                【卽鋤達也。】
              供曰: "渠父, 今四月, 來家中一宵, 卽歸南岳。" 云。 金茂煥供曰: "五月間, 鋤達山溪邊, 則有一紙書曰: ‘江陵府使翼、三陟府使商。’ 蓋翼者, 東翼, 商者, 商圭云, 卽鋤達所傳也。" 聲沃供曰: "有鄭鎭星者, 敎誘渠, 以渠父自南岳, 待六月擧事, 而自言聞於鄭武重。 又鎭爀及渠妻父趙正坤, 俱指敎, 而最緊者鎭爀也。" 東喆供曰: "鄭鎭爀。 卽渠女壻也, 與其四寸鎭星, 來宿渠家。 鎭星曰: ‘亂離出矣, 何以避之? 亂作之期, 丈人知之。’ 云。 又曰: ‘聞忠州江水盡赤。’ 且聞玄檣八箇船, 來泊江陵, 自江陵每於晴明日, 望海外有船數百, 如小烏遍滿遠洋。 以是, 知島寇之當出, 卽江陵人所傳也。" 趙燧供曰: "鋤達爲人虛踈, 其文才未必能作石壁上詩句, 故認以爲人所誘矣。" 上謂判義禁府事金鍾秀曰: "鄭哥, 聞是道內望士云, 然否?’
                【卽故八溪君
                  宗榮子孫也。】
              
              鍾秀曰: "如渠醜類, 何足謂望士乎?" 上曰: "予方思究竟之道矣。" 鞫鄭鎭爀、鎭星、武重等, 仍令與東喆、鋤達面質。 前後凶言、妖說, 皆武重及忠州
              柳得謙做出, 轉相譸張, 以爲煽動人心之計, 而所謂無石國石上詩、海島賊等說, 皆烏有也。 曾悅, 亦浮浪棄家, 不知死生, 而諸賊等假托惑衆者也。 敎曰: "推鞫按問, 雖出重事體之意, 其在牖迷警衆之道, 莫如下送該地方。 處斷諸罪人, 押送原州牧, 以右承旨李時秀差察理使往覈。" 未幾察理使啓言: "與本道觀察使金載瓚, 同爲按覈。 趙正坤供曰: ‘渠以曾悅事, 傳於武重, 武重謂: 「此於君家, 爲禍福關頭。」 云。’ 鄭鉉重供曰: ‘夏間聞避亂之人, 多入東喆家, 送子托其家屬矣。’ 武重供曰: ‘正坤於今六月初十日來言: ‘明日當出亂離。’ 明日, 卽四丁未日, 厥輩當出來云矣。’ 鋤達供曰: ‘近聞流行之說, 曰靑衣自南來, 似倭而非倭。 不利於山, 不利於水, 利於弓弓。’
                【卽古坐字。】
              云, 此則聞於鎭爀矣。’ 東喆供曰: ‘騷屑有二端, 一則島中事也, 一則小白山有一派窩主, 卽鄭克賢, 嶺南人也。 克賢之叔台長, 往來忠、堤之間, 聚徒黨, 其魁僧名秘環, 推克賢爲將。 東喆供曰: ‘鎭星來言洪樂善之家, 狂人入來, 勒打樂善之臀曰: 「此世界, 卽鄭哥世界, 而汝輩有忠心於朝鮮, 故打之。」 云。’ 東喆供曰: ‘戊戌年間, 柳得謙言: 「渠往三陟, 聞島中事。」 云, 而權世復, 卽江陵大族, 鄭武重, 亦原、橫大族, 得謙欲藉此誑惑, 先爲傳播於此兩族矣。’ 柳得謙供曰: ‘愼後逸獄事時, 已有海島之說, 又聞高城海尺之言, 及聞東喆家所傳, 而言於世復、武重聲息所聞處矣。’ 諸賊, 一一輸款。" 至七月戊子, 命判義禁金鍾秀, 議大臣。 右議政兪彦鎬以爲: "東喆、東翼、聲沃, 以曾悅之父叔與子, 憑藉柳得謙、鄭武重之凶謀, 創出曾悅不死, 在島擧事之說。 因此而做出許多凶言、妖詩, 陰募幕裨, 密唱騷屑, 武重, 則締結得謙, 指使鎭星, 專爲諸賊之機括。 得謙, 則島中之說、海尺之言, 已發於年前, 爲諸賊之倡首。 鎭爀、鎭星, 俱是武重親族, 而爀又爲東喆之女壻, 綢繆唱和, 無甚異同。 趙正坤結婚聲沃, 篤信凶言, 金松大受其指使, 奔走募人。 權世復之言必稱權、柳、鄭三人知之, 右項諸賊, 皆是妖言根柢, 逆謀窩主。 大抵此獄, 堤
              金爲主人, 橫
              鄭爲謀主, 而以堤
              橫居中之地, 爲金、鄭交關之階者, 鎭爀、鎭星是已。 其外諸賊, 不出於堤
              金之切姻, 與其鄕隣, 若非謀逆同參, 卽是知情不告。 國有常憲, 決難容議。" 云。 察理使又以罪人分等啓: "以東喆爲凶魁, 東翼、商圭、聲沃, 皆是做妖言、稱僞官, 而商圭雖徑斃, 聲沃輸款, 此獄根柢, 實在此賊。 得謙腸肚言語, 無非怨國惑世之事, 造言之本, 本於此賊。 武重增衍妖說, 而國運禍福等凶言, 尤極叵測。 鎭星、鎭爀與聞凶謀, 播張謊說, 鉉重屬托家屬於凶賊, 正坤慣聞凶言, 互傳急變。 世復, 雖不參於諸金謀議, 海島、眞人等說, 聞之得謙, 傳於武重。" 云。 遂梟示東喆、東翼、聲沃於堤川, 武重於橫城, 鎭星、得謙於原州, 鉉重、鎭爀結案徑斃。 其餘或爲奴、或島配。 婦女勿論。 義禁府堂上聯名疏, 請諸囚之酌處者, 竝加嚴覈, 依律處斷。 曰: "今番諸賊, 雖曰鄕曲愚蠢, 多是世家士族, 白地倡做, 暗中排布。 皆由於中懷逆心, 俟釁作變者, 隨處響應而然也。 奈之何寬縱闊略, 一至此耶?" 批勿煩。 副應敎金履翼、校理魚用謙等又聯疏, 請更鞫。 批曰: "如蟻如蝨, 窮計斯濫。 以奇怪莫測之說, 胡叫亂嚷, 古亦有嶺東、海西, 似此獄事, 早料其如此, 特以重獄體之意, 暫付王府按問, 何足言魁與從乎? 自今毖惑牖迷之方, 莫尙於闡正學、禁左道六字, 丕擬布示中外對揚之策, 更有望於啓沃之地。" 大司憲尹師國等, 上疏請寢諸罪人酌處之命, 更加嚴覈。 不允。 乙未察理使李時秀復命奏曰: "臣聞於忠、堤之間, 翼、喆諸賊, 譸張誑惑, 蓋已數十年之久, 而排布嘯聚, 始自四五月之間, 至於一村民人, 廢農駭竄, 而守土之臣, 漫不省察。 堤川前縣監李熻, 不可不重勘。" 命拿問, 配本地方。 四月畿湖間訛言, 蓋諸賊之所煽動也。